Forslag til RÅDETS FORORDNING om fravigelse af forordning (EF) nr. 1251/1999 for så vidt angår udtagningskravet for produktionsåret 2004/2005

(forelagt af Kommissionen)

BEGRUNDELSE

Producenter skal, hvis de vil modtage arealbetalinger for markafgrøder efter reformen af den fælles landbrugspolitik, udtage en vis procentdel af deres agerjord med henblik på at skabe ligevægt mellem produktionen i EF og den forventede afsætning. Mindre producenter er fritaget for udtagningskravet.

Udtagningssatsen i forbindelse med Agenda 2000 er fastsat til 10 % og omfattet af Rådets forordning (EF) nr. 1251/1999.

Produktionsåret 2003/2004 for korn i EU-15 er kendetegnet ved en meget lav produktion som følge af kraftig tørke i de vigtigste produktionsområder i EF. Især er produktionen af blød hvede faldet fra 94 mio. tons i 2002/2003 til 84 mio. tons i 2003/2004. I de senere uger er prognoserne for majshøsten regelmæssigt blevet nedreguleret. Ifølge de seneste overslag vil høsten blive på omkring 31 mio. tons, dvs. 25 % mindre end i 2002/2003. Den samlede kornproduktion i indeværende produktionsår er faldet fra 209 til 183,6 mio. tons. I denne situation forventes det, at slutlagrene i produktionsåret 2003/2004 vil falde til et meget lavt niveau.

Høsten i de ti kandidatlande var også meget dårlig på grund af alvorlig tørke. Produktionen er faldet fra 53,5 mio. tons i 2002/2003 til 46,4 mio. tons i 2003/2004. Ved at sammenholde denne produktion med forbruget på 50 mio. tons i disse kandidatlande kan der også her forventes en nedgang i slutlagrene for 2003/2004.

På verdensmarkedet anslås forbruget af hvede i 2003/2004 til 585 mio. tons sammenlignet med en produktion på 556 mio. tons. Slutlagrene forventes at falde fra 161 mio. tons i 2002/2003 til 132 mio. tons i 2003/2004. For foderkorn er situationen næsten den samme. Produktionen i 2003/2004 anslås til 893 mio. tons sammenlignet med et forbrug på 923 mio. tons på trods af en rekordstor majshøst i USA. Slutlagrene forventes også at falde fra 158 mio. tons i 2002/2003 til 128 mio. tons i 2003/2004.

Under disse omstændigheder har Kommissionen gjort brug af de markedsforvaltningsværktøjer, den råder over, herunder salg af korn fra offentlige lagre og eksportkontrol for at sikre, at EF's marked modtager forsyninger.

I den ovenfor beskrevne situation må det konkluderes, at en normal høst i 2004 med udtagningssats på 10 % ikke kan forventes at føre til større lagre i EU-25, medmindre eksporten eller det interne forbrug falder til langt under normalen. På den anden side vil en dårlig høst i 2004 kunne udsætte det indre marked for alvorlige risici.

Under disse omstændigheder foreslås det, at udtagningssatsen for 2004/2005 fastsættes til 5 %.

2003/0271 (CNS)

Forslag til RÅDETS FORORDNING om fravigelse af forordning (EF) nr. 1251/1999 for så vidt angår udtagningskravet for produktionsåret 2004/2005

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 36 og 37,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Ifølge den støtteordning for producenter af visse markafgrøder, der indførtes ved Rådets forordning (EF) nr. 1251/1999 [1], skal producenterne udtage en vis andel af deres agerjord for at kunne modtage arealbetalinger.

[1] EFT L 160 af 26.6.1999, s. 1. Forordning senest ændret ved forordning (EF) nr. 1782/2003 (EUT L 270 af 21.10.2003, s. 1).

(2) Kornmarkedet i EF i produktionsåret 2003/2004 er kendetegnet ved lav produktion på grund af kraftig tørke i de vigtigste produktionsområder i EF. Denne situation forventes at medføre en kraftig nedgang i slutlagrene i 2003/2004 i EF. En normal høst i 2004 kan ikke forventes at medføre større stigninger i lagrene. En dårlig høst vil kunne udsætte det indre marked for alvorlige risici.

(3) Udtagningssatsen for produktionsåret 2004/2005 bør derfor fastsættes til et lavere niveau end det, der er fastsat i artikel 6, stk. 1, andet afsnit, i forordning (EF) nr. 1251/1999 -

UDSTEDT FØLGENDE FORORDNING:

Artikel 1

Uanset artikel 6, stk. 1, andet afsnit, i forordning (EF) nr. 1251/1999 fastsættes grundsatsen for obligatorisk udtagning til 5 % for produktionsåret 2004/2005.

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Den anvendes for udtagning i produktionsåret 2004/2005.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>